**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VALSTYBĖS TURTO PERĖMIMO KLAIPĖDOS MIESTO SAVIVALDYBĖS NUOSAVYBĖN” PROJEKTO**

**1. Parengto projekto tikslai ir uždaviniai.**

Šiuo Klaipėdos miesto savivaldybės tarybos sprendimu siekiama savivaldybės nuosavybėn perimti valstybei nuosavybės teise priklausantį nekilnojamąjį turtą, kaip tai numato LR valstybės turto perėmimo savivaldybių nuosavybėn įstatymas.

Patikslinus nekilnojamojo turto Kadastrines bylas pasikeitė nekilnojamojo turto (Įvažiuojamasis kelias į Taikos pr. 5, Klaipėda, Lietaus nuotekų tinklai Sportininkų g. 19–19a, Švyturio g. 18–16–14, Klaipėda, Įvažiuojamasis kelias į Kauno g. 49, Šilutės pl. 22, Klaipėda) kadastro duomenys, atsižvelgiant į tai pripažįstami netekusiais galios Klaipėdos miesto savivaldybės tarybos 2022 m lapkričio 24 d. sprendimo Nr. T2-267 „Dėl valstybės nekilnojamojo turto perėmimo Klaipėdos miesto savivaldybės nuosavybėn“ priedo 69 ir 77 punktai ir 2023 m. kovo 23 d. sprendimo Nr. T2-63 „Dėl valstybės nekilnojamojo turto perėmimo Klaipėdos miesto savivaldybės nuosavybėn“ priedo 59 punktas.

**2.  Projekte aptartų klausimų teisinis reglamentavimas.**

Lietuvos Respublikos Seimas 2022 m. birželio 28 d. priėmė Lietuvos Respublikos Valstybės turto perdavimo savivaldybių nuosavybėn įstatymo Nr. VIII-546 pakeitimo įstatymą (Nr. XIV-1252) (toliau – Įstatymas).

Savivaldybių nuosavybėn pagal šį Įstatymą perimamas šis savivaldybių apskaitoje registruotas ir jų valdomas arba savivaldybių faktiškai valdomas valstybės turtas:

1) neprivatizuotos savivaldybių gyvenamosios patalpos su joms priklausančiais inžineriniais tinklais ir įrenginiais, gyvenamųjų namų valdose esantys pagalbinio ūkio paskirties pastatai, jų dalys;

2) gatvės ir vietinės reikšmės keliai;

3) gyvenamųjų vietovių apšvietimo tinklai, statiniai ir įrenginiai;

4) vandens telkinių statiniai ir įrenginiai;

5) vandenvietės, vandentiekio lauko inžineriniai tinklai, vandens siurbimo stotys ir valymo įrenginiai, nuotekų tinklai;

6) upių krantinės, jų įrenginiai, tėkmės reguliavimo statiniai;

7) paplūdimiuose esantys statiniai ir įrenginiai, skęstančiųjų gelbėjimo stotys ir postai;

8) kapinėse esantys pastatai, statiniai ir įrenginiai;

9) paminklai, skulptūros, fontanai, memorialiniai akmenys;

10) katilinės ir šilumos tinklai;

11) sporto statiniai ir įrenginiai.

Savivaldybių nuosavybėn priskiriamas tik šis aukščiau išvardintas turtas, kuris faktiškai buvo savivaldybių teritorijose iki 1998 metų ir nebuvo perimtas savivaldybių nuosavybėn.

Šiuo Įstatymu valstybės turtą savivaldybės nuosavybėn perima ne perdavimo priėmimo aktais, kaip buvo iki šiol, bet savivaldybių tarybų sprendimais. Priimtas savivaldybės tarybos sprendimas perimti savivaldybės nuosavybėn turtą yra teisinis pagrindas teisės aktų nustatyta tvarka Nekilnojamojo turto registre registruoti savivaldybių nuosavybės teises į pagal šį Įstatymą jų nuosavybėn priskirtą valstybės nekilnojamąjį turtą.

Visas savivaldybės tarybos sprendimo projekto priede nurodytas turtas yra valstybės nuosavybė. Šiuo sprendimu ir vadovaujantis Įstatymu, savivaldybės nuosavybėn perimamas sprendimo projekto priede nurodytas nekilnojamasis turtas: krantinė, lietaus nuotekų tinklai, buitinių nuotekų tinklai, vandentiekio tinklai, įvažiavimai. Klaipėdos miesto savivaldybės administracija yra atlikusi šio nekilnojamojo turto kadastrinius matavimus, patikslinusi buhalterinę apskaitą.

**3. Siūlomos naujos teisinio reglamentavimo nuostatos ir laukiami rezultatai.**

Perdavus turtą savivaldybės nuosavybėn užtikrinama turto registracija Nekilnojamojo turto registre bei tinkama šio turto priežiūra, naudojimas ir disponavimas juo.

**4. Numatomo teisinio reguliavimo poveikio vertinimas.**

Neigiamų priimto sprendimo pasekmių nenustatyta.

**5. Projektui įgyvendinti reikalingas kitų teisės aktų keitimas, naujų teisės aktų priėmimas.**

Sprendimui įgyvendinti kitų teisės aktų priėmimas nereikalingas.

**6. Biudžeto lėšų poreikis projektui įgyvendinti, lėšų sutaupymo galimybės įgyvendinant projektą, finansavimo šaltiniai.**

Lėšų poreikis sprendimo įgyvendinimui nenustatomas.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Sprendimo rengimo metu atskiri vertinimai nebuvo atliekami. Atsižvelgiant į sprendimo projekto pobūdį konsultavimasis su visuomene nėra atliekamas.

**8. Kiti sprendimui priimti reikalingi pagrindimai, skaičiavimai ir paaiškinimai.**

Nėra.

Teikiame svarstyti šį sprendimo projektą.

Turto valdymo skyriaus vedėjas Edvardas Simokaitis